**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.02.2018, ora 08.00 – 05.02.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 05.02.2018, ora 7.00**

**RÂURI**

**Institutul Naţional de Hidrologie şi Gospodărire a Apelor (I.N.H.G.A.) a emis, la data de 04.02.2018, la ora 10.45, atenţionarea hidrologică nr. 2 – COD GALBEN, valabilă în intervalul 04.02.2018, ora 11.00-05.02.2018, ora 09.00, vizând producerea de creșteri de debite și niveluri ca urmare a propagării viiturilor formate anterior în amonte, cu depășirea COTELOR DE ATENŢIE pe** **râurile: Tur – sector aval acumularea Călineşti-Oaş (judeţul Satu Mare), Crişul Alb – sector aval S.H. Criscior** (**judeţele Hunedoara şi Arad).** **Se ridică începând cu 04.02.2018, ora 11:00, atenţionarea hidrologică COD GALBEN din celelalte bazine hidrografice avertizate anterior.**

Această atenţionare hidrologică a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: ARAD, HUNEDOARA şi SATU MARE* (3 prefecturi)-*COD GALBEN.*

**Debitele au fost, în general, în creștere** datorită precipitațiilor căzute în interval şi propagării pe râurile din Dobrogea şi numai prin propagare pe cursurile mijlocii şi inferioare ale râurilor mari. Pe celelalte râuri debitele au fost în scădere, exceptând râurile din bazinele Bârladului şi Prutului, unde au fost relativ staţionare.

Creșteri mai însemnate de niveluri și debite datorită propagării s-au înregistrat pe cursurile inferioare ale râurilor mari din Maramureș și Crișana, cu depășiri ale COTELOR DE ATENŢIEpe cursurile inferioare ale Turului, Crasnei, Barcăului și Crișului Alb.

**Se situează peste** **COTELE DE ATENŢIE râurile la următoarele stații hidrometrice: Tur-Călineşti Oaş (350+26)-jud. SM, Tur-Turulung (360+33)-jud. SM, Crasna-Domăneşti (400+50)-jud. SM.**

Debitele se situează la valori peste mediile multianuale lunare pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Arieş, Bega, Timiş, Siret, Argeş, în bazinele superioare ale Mureşului, Târnavelor, Caraşului, Nerei, Cernei, în bazinele superioare şi mijlocii ale Jiului, Oltului şi Ialomiţei şi pe unii afluenţi ai Mureşului inferior. Pe celelalte râuri debitele au valori cuprinse între 30-90% din mediile multianuale lunare.

Formaţiunile de gheaţă (gheaţă la maluri, pod de gheaţă) prezente pe râurile din centrul și estul țării au fost în uşoară diminuare.

**Debitele vor fi în general în scădere**, exceptând cursurile mijlocii şi inferioare ale râurilor mari, unde vor fi în creştere prin propagare, iar pe cursul Siretului şi pe râurile din bazinele Bârladului şi Prutului debitele vor fi relativ staţionare.

Formaţiunile de gheaţă (gheaţă la maluri, pod de gheaţă) prezente pe râurile din centrul și estul țării vor fi în uşoară intensificare pe râurile mici din zona de munte.

**DUNĂRE**

**Debitul la intrarea în ţară** (secţiunea Baziaş) în intervalul 04-05.02.2018 **a fost staţionar, având valoarea de 6200 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în scădere pe sectoarele Gruia – Calafat şi Olteniţa –Tulcea și în creștere pe sectorul Bechet – Giurgiu.

**Debitul la intrarea în ţară** (secţiunea Baziaş) **va fi în creştere (6300 m3/s).**

În aval de Porţile de Fier debitele vor fi în scădere pe sectoarele Gruia – Calafat și Hârşova – Tulcea și în creștere pe sectorul Bechet – Cernavodă.

**2.** **Situaţia meteorologică în intervalul 04.02.2018, ora 08.00 –05.02.2018, ora 06.00**

**În ţară,** deși vremea s-a răcit accentuat față de ziua precedentă în toate zonele, valorile termice au fost mai ridicate comparativ cu normele perioadei în majoritatea regiunilor, dar mai ales în cele sudice. Cerul a fost mai mult senin în Oltenia, dar a prezentat înnorări temporare în celelalte regiuni. În cursul zilei s-au semnalat precipitații slabe, predominant sub formă de lapoviță și ninsoare, local, în Crișana și Transilvania, a plouat mai ales în orele dimineții în cea mai mare parte a Dobrogei și Munteniei, precum și în sudul Moldovei, iar în Maramureș și în nordul Moldovei trecător a nins slab. În cursul nopții înnorările au persistat în regiunile estice și, parțial, în cele centrale și sudice, iar în restul teritoriului a fost cer variabil și numai izolat, în jumătatea de nord a țării și la munte, au mai fost fulguieli trecătoare, iar în sud-est, tot izolat, au fost ploi slabe sau burniță. Vântul a scăzut treptat în intensitate, însă în prima parte a zilei s-au mai atins viteze la rafală de până la 80 km/h în zona montană înaltă și 45...55 km/h în regiunile sudice și estice. La ora 20 era strat de zăpadă la munte, măsurând până la 177 cm în Masivul Făgăraș, și izolat în Transilvania, Moldova și Maramureș, între 1 și 7 cm. Temperaturile maxime s-au încadrat între -1 grad Dumbrăvița de Codru și 12 grade la Târgoviște și Râmnicu Vâlcea, iar la ora 06 se înregistrau valori termice cuprinse între -5 grade la Batoș și 3 grade la Constanța. Izolat s-a semnalat ceață în vest și sud-vest.

**La Bucureşti,** deși vremea s-a răcit accentuat față de ziua precedentă, valorile termice au fost mai ridicate decât mediile multianuale ale perioadei. Cerul a fost variabil, cu înnorări în prima parte a zilei, când a mai plouat slab. Vântul a suflat moderat la începutul intervalului, apoi a slăbit în intensitate. Temperatura maximă a fost de 9 grade, iar la ora 06.00 se înregistrau 2 grade la toate stațiile meteorologice.

**3. Prognoza meteorologică în intervalul 05.02.2018, ora 08.00 – 06.02.2018, ora 08.00**

**În ţară,** valorile termice vor continua să scadă și se vor situa în jurul normelor perioadei în cea mai mare parte a teritoriului. Cerul va avea înnorări temporare și va ninge slab, local, în regiunile nordice, iar în rest precipitațiile, mai ales lapovițe și ninsori, se vor semnala izolat. Vântul va sufla slab și moderat, cu unele intensificări în zona montană înaltă. Temperaturile maxime vor fi cuprinse între 0 grade în Maramureș și nordul Moldovei și 9 grade în Oltenia, iar cele minime se vor situa, în general, între -8 și 0 grade. În zonele joase, îndeosebi noaptea, izolat se va semnala ceață.

**La Bucureşti** cerul va avea înnorări temporare în cursul zilei, dar condițiile de precipitații vor fi reduse. Vântul va sufla slab până la moderat. Temperatura maximă se va situa în jurul valorii de 6 grade, iar cea minimă va fi de -3...-1 grad. Noaptea vor fi condiții de ceată.

***II. CALITATEA APELOR***

**Pe râurile interioare**

**A.B.A. Siret Bacău** **și G.N.M.-C.J. Bacău** informează că la data de 04.02.2018, în jurul orei 07.15, în zona municipiului Moinești, jud. Bacău, s-a produs o poluare cu 200 l de țiței și apă sărată a solului și a unui pârâu necadastrat, afluent al pârâului Ardeleni (care este afluent de dreapta al pârâului Urmeniș), sub forma de irizații pe o lungime de cca 1000 m, din cauza fisurării unei conducte aparținând O.M.V. Petrom. **Măsuri:** O.M.V. Petrom a oprit pomparea și a intervenit cu 14 angajați, un buldoexcavator, un tractor și o vidanjă pentru decopertarea și repararea conductei, au fost montate 4 baraje absorbante pe pârâu, s-a răspândit spillsorb. Se lucrează în continuare la ecologizarea malurilor și la colectarea produsului petrolier, care este depozitat în butoaie, urmând să fie transportat la Parcul 807. S.G.A. Bacău a colectat o probă de apă din pârâul Ardeleni. Nu au fost observate irizații pe pârâul Urmeniș.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**